Ńdɔ Bilbad yǎ Shuah a ngávə́ ńkɔ̄bɔ̄ mɔ́, nyé nâ: 2Yə wayi kɔ́bɔ̄ é mam málā á ńtīē kɔ́m ai bíbúg yā byáyi bɔ hə anə́ ńkulu ? 3Yə Zambá á nə dzǎm kúb mvéndé á sí ? Yə Ényɔ́ anə́ Ngul mə́sə a nə dzǎm vəŋan sósōō nâ a ńtɔ̄á mīńkɔ̄d ? 4Ngə́ bənyɔ́ bɔ́n bə́ ngásə́m, bə́ byāndí nyé, ńdɔ ǎ dzōgé bɔ̄ á ńsə̄m wábán. 5Və ḿfág wóe, ngə́ ō kə̄ ḿbīl ábə Zambá, ngə́ ō kōgólán ai Shadái, 6ngə́ ó nə sósōō mod ai mam tə́tə̄lə́, eyɔ̌ŋ te fɔ́ɔ́ ā yi wa kála, eyɔ̌ŋ te ǎ yi dúgán və̄ mvɔ̄m êtɔbɔgɔ dzóē yā é nə á sááŋ. 7É mvɔ̄m ō buguban ai dzɔ ósúsúa yayi fɔ́ɔ́ yénē zəzə mǎn dzóm tsətsad á mgbág ényí yāyi wa və̂ban mə́lú mázu. M̀bɔɔlán miǹnǒm mí bod 8Tám sílī ébá yā míḿmīē mí bod bə́ ósú, tám bindi é mam bəmvámbá bábán bə́ ngáman yəm. 9Amú bía bǐ nə bǒd yə angogé angogé, byǎyə̌m kig dzóm, mə̄lú máán yā sí ndon mə nə́ fɔ́ɔ́ hə zəzə ǹsísīm yā wákiŋ á sí. 10Ḿfág wábán, báyi wa yə́gələ, bâyi kɔ́bɔ ai wa, bâyi kúlū miǹkaná yā mīńnə́m myábán bɔ́ nâ: